Асобна трэба адзначыць кнігу “Беларуская мова: Дапаможнік для вучняў старэйшых класаў” (1982, 6-е выд. 1995), якую М. Ц. Кавалёва стварала разам з вядомым мовазнаўцам Л. П. Падгайскім. Ён, на жаль, трагічна загінуў улетку 1980 г., і Марыі Цімафееўне давялося адной дапісваць кнігу. Кожнае выданне дапаўнялася, дапрацоўвалася, абнаўлялася, а шостае па ліку было прызнана адным з найлепшых дапаможнікаў па роднай мове. Аўтар не толькі дапамагае вучням асэнсаваць і засвоіць лінгвістычныя факты і з’явы, але і спрыяе выхаванню асобы з высокай моўнай культурай, з развітым пачуццём нацыянальнай годнасці. Кнігу высока ацаніў і педагагічны калектыў нашага ўніверсітэта: на першым конкурсе навуковых прац у 1996 г. Марыя Цімафееўна стала лаўрэатам прэміі Беларускага дзяржаўнага педагагічнага ўніверсітэта імя Максіма Танка.